## Izmjena i dopuna Naputka za subvencioniranje stranog organiziranog turističkog prometa u 1998.

### NN 77/1998 (2.6.1998.), Izmjena i dopuna Naputka za subvencioniranje stranog organiziranog turističkog prometa u 1998.

# **MINISTARSTVO TURIZMA**

Na temelju članka 18. stavak 3. i članka 39. stavak 1. točka 1. Zakona
o sustavu državne uprave ("Narodne novine" 75/93) u provođenju Zakona o
izvršenju Državnog proračuna Republike Hrvatske u 1998. godini ministar
turizma donio je

## **IZMJENU I DOPUNU**

### **NAPUTKA ZA SUBVENCIONIRANJE STRANOG ORGANIZIRANOG TURISTIČKOG PROMETA U 1998.**

U "Naputku za subvencioniranje stranog organiziranog turističkog prometa
u 1998." ("Narodne novine" br. 6 od 21. siječnja 1998.) mijenjaju se i
nadopunjuju slijedeće točke:

točka I. OPĆI UVJETI - mijenja se i glasi:

U cilju poticanja stranog turističkog prometa touroperatori, putničke
i turističke agencije (u daljem tekstu: Organizator) mogu ostvariti subvenciju
dijela troškova za ostvareni organizirani turistički zračni, cestovni i
pomorski prijevoz u 1998. godini.

Subvenciju mogu ostvariti Organizatori paket aranžmana za strane građane
(u daljem tekstu: Program) koji uključuju:

- boravak u Hrvatskoj s najmanje 3 polupansiona u hotelskim i dr. smještajnim
objektima registriranim za komercijalno poslovanje, u razdoblju od 1. siječnja
do 31. svibnja i od 1. listopada do 31. prosinca 1998.,

- boravak u Hrvatskoj s najmanje 4 polupansiona u hotelima i dr. smještajnim
objektima registriranim za komercijalno poslovanje u razdoblju od 1. lipnja
do 4. srpnja i od 26. kolovoza do 30. rujna 1998.,

- boravak s najmanje 7 polupansiona u hotelskim i dr. smještajnim objektima
registriranim za komercijalno poslovanje na području Dubrovačko-neretvanske
županije u razdoblju od 5. srpnja do 25. kolovoza 1998. godine,

- organizirani grupni prijevoz posebno zakljupljenim autobusima, zrakoplovima
ili plovilima od mjesta polaska grupe do mjesta korištenja usluge u hotelskom
i dr. smještaju, te povratak grupe na istoj relaciji (izleti nisu uključeni),

- organizirani grupni prijevoz na redovnim zračnim, brodskim i trajektnim
linijama u dolasku i povratku grupe (najmanje 10 osoba u grupi).

Ako se turisti jedne organizirane grupe u dolasku i povratku prevoze
istim prijevoznim sredstvom na više usputnih destinacija, subvencija se
priznaje za krajnju destinaciju.

Ako više Organizatora putovanja koristi isto prijevozno sredstvo zakupljeno
na cijelo, zahtjev za subvenciju ima pravo podnijeti onaj Organizator koji
je zakupoprimac, s time da podnosi cjelokupnu dokumentaciju od svih organizatora.
Iznimno zahtjev za subvenciju može podnijeti svaki Organizator zasebno
uz pismenu suglasnost Organizatora koji je zakupio prijevozno sredstvo
na cijelo.

Zahtjev za subvenciju podnosi se uz slijedeću dokumentaciju:

- kopiju ugovora o zakupu hotelskih i dr. kapaciteta registriranih za
komercijalno poslovanja s uslugom polupansiona, s hotelom ili domaćom putničkom
agencijom (uz prvi zahtjev) ili iznimno za ad hoc grupe kopiju ponude/potvrde
za zakup kapaciteta s najmanje uslugom polupansiona,

- ovjerenu listu putnika i potvrdu o izvršenom plaćanju pravnoj osobi
(hotelu ili domaćoj putničkoj agenciji) za korištene usluge u hotelskim
i dr. smještajnim objektima registriranim za komercijalno poslovanje, na
obrascu SU-4 ili iznimno kod programa sa zračnim prijevozom flight ili
rooming listu ovjerenu od strane hotela ili domaće posredničke agencije
uz izjavu da su svi troškovi podmireni,

- kopiju vouchera za svakog putnika ili grupni voucher.

Dodatno za autobusni prijevoz potrebno je dostaviti:

- obrazac zahtjeva SU-1,

- kopiju putnog naloga za posebnu vožnju autobusom ili račun prijevoznika
iz kojeg su vidljivi podaci o: polaznom mjestu i odredištu grupe, broju
sjedala u autobusu, datumu izvršene vožnje i ostvarenom broju kilometara,

- račun za plaćenu cestarinu, mostarinu, tunelarinu i trajekt.

Dodatno za pomorski prijevoz potrebno je dostaviti:

- obrazac zahtjeva SU-3,

- kopiju ugovora o zakupu plovila iz kojeg su vidljivi podaci o: polaznom
mjestu i odredištu plovila, broju nautičkih milja od mjesta polaska do
odredišta plovila, broju sjedala zakupljenog plovila, planirani broj vožnji
za svaku liniju i prosječnoj potrošnji goriva za zakupljenu relaciju (uz
prvi zahtjev),

- kopiju računa prijevoznika, u slučaju obračuna subvencije u visini
25%.

Dodatno za zračni prijevoz potrebno je dostaviti:

- obrazac zahtjeva SU-2,

- kopiju ugovora sa zračnim prijevoznikom iz kojega su vidljivi podaci
o: broju sjedala u zrakoplovu, polazna i odredišna zračna luka, broj planiranih
vožnji (uz prvi zahtjev).

Cijeneći kretanja i stvarne prilike na pojedinim emitivnim tržištima,
Ministarstvo turizma može, sukladno općem interesu turizma utvrđivati i
druge uvjete subvencioniranja na osnovi posebnih programa i pojedinačnih
zahtjeva organizatora.

Subvencija se obračunava u kunama. Ministarstvo turizma po odbitku bankarskih
troškova kunski iznos subvencija isplaćuje Organizatoru na račun u inozemstvo
u nacionalnoj valuti zemlje u kojoj Organizator putovanja ima sjedište,
odnosno po nalogu Organizatora.

- dodaje se točka IIIa i glasi: SUBVENCIONIRANJE KRUŽNIH PUTOVANJA PO
HRVATSKOJ

Organizator putovanja ostvaruje pravo na subvenciju za organizirana
grupna kružna putovanja (ture - minimum 10 putnika u grupi) iz prekomorskih
zemalja koji u Europu dolaze zrakoplovom, a u Hrvatsku autobusom, brodom
ili zrakoplovom, te u Hrvatskoj ostvare najmanje 3 noćenja s uslugom polupansiona
na kružnom putovanju autobusom.

Ovakvi aranžmani su subvencionirani tijekom cijele 1998. godine.

Visina subvencije iznosi:

230,00 kn po osobi

Zahtjev za subvenciju se podnosi sa slijedećom dokumentacijom:

- kopiju ugovora o zakupu hotelskih i dr. kapaciteta registriranih za
komercijalno poslovanje s uslugom polupansiona, s hotelom ili domaćom putničkom
agencijom (uz prvi zahtjev) ili iznimno za ad hoc grupe kopiju ponude/potvrde
za zakup kapaciteta s uslugom polupansiona,

- ovjerenu listu putnika i potvrdu o izvršenom plaćanju pravnoj osobi
(hotelu ili domaćoj putničkoj agenciji) za korištene usluge, na obrascu
SU-4 ili iznimno kod programa sa zračnim prijevozom flight ili rooming
listu ovjerenu od strane hotela ili domaće posredničke agencije uz izjavu
da su svi troškovi podmireni,

- kopiju itinerera za svaku grupu,

- obrazac zahtjeva SU-2,

- kopiju zrakoplovnih/brodskih karata,

- kopiju putnog naloga za posebnu vožnju autobusom ili račun prijevoznika
s podacima o polaznom mjestu i odredištu grupe (itinereru), broju sjedala
u autobusu i datumu izvršene vožnje.

Klasa: 421-03/98-01/21
Urbroj: 529-03/98-1
Zagreb, 22. svibnja 1998.

Ministar
**Sergej Morsan,** v. r.

Naputak, NN 77/1998-1042